ناس کورد-
وتەبێژى پۆلیسى سلێمانى لەرێگەى ناس کوردەوە زانیارى نوێ لەبارەى هەوڵى خۆکوشتنى هاووڵاتییەک لەناو دەستشۆرى فەرمانگەى پزیشکى دادى سلێمانى ئاشکرا دەکات و ئاماژە بە بوونى نامەیەک دەکات کە ئەو هاوڵاتیە بەر لە ئەنجامدانى هەوڵەکەى نووسیویەتى و لەشوێنى روداوەکە جێى هێشتووە.
سەرکەوت ئەحمەد، وتەبێژى پۆلیسی سلێمانی بە ناس کوردی راگەیاند (23ى تشرینى یەکەمى 2020)، ئەو هاوڵاتیە نزیکەی ٦٥ ساڵ بۆ ۷٠ ساڵە و خانەنشینە، ئەمڕۆ بەلای پزیشکی دادی رۆیشتووە و چەپێک گوڵیشی پێ بووە، بە کارمەندەکانی وتووە پێویستی بە توالێتە، دواتر کە چۆتە توالێت نزیکەی ٥ دەقە دەنگی دەرگاکە هاتووە ئەوانیش وایانزانیوە بوراوەتەوە ئیتر هەوڵیان داوە قسەی لەگەڵ بکەن، بەڵام بێسود بووە و دەرگاکەیان شکاندووە و سەیریان کردووە خوێنی پێوەیە.
وتەبێژى پۆلیسى سلێمانى ئاماژەی بەوەکرد، ئەو کەسە چەند چەقۆیەکی لە ملی خۆی داوە و لە نەخۆشخانەیە، هەروەها نامەیەکی دوای خۆی جێهێشتووە و دەڵێت، نەخۆشی درێژخایەنی هەیە و بێزار بووە و ترسی هەبووە توشی نەخۆشی کۆرۆنا ببێت و خەڵکی دیکەش توش بکات بۆیە بە باشی زانیوە کۆتایی بە ژیانی خۆی بێنێت.